钦定古今图书集成/方舆汇编/职方典/第1030卷 > 《上巳三岩诗》〈有序〉明·郑怀魁
## 钦定古今图书集成/方舆汇编/职方典/第1030卷 > 《上巳三岩诗》〈有序〉明·郑怀魁

巽，言物之洁齐，则蠲禳著其义；春于律为姑洗，则涤濯应其期。况日月皆纪于三，得少阳之象焉；古今同尚乎巳，叶介祉之符焉。所以竞持馨香，群趋澡溉。顾水渚之会代有，而泉石之探未闻。节彼三岩，雄兹两越，崇𪩘比于天壁，县流称乎两厓。巧施山鬼之工，虚答谷神之响。括州别洞，近成德隐元之天花；信和风正祓除衅沴之候。于时含金麦秀，朝飞黼绘之翚；垂缕柳稊，春拂青丝之骑。抚琴击缶，杜预之规云遥；齐轸方轮，张衡之赋斯在。若乃水帘不卷，霜练长飞，排空注河，殷地倒海。非湛月之离毕，自俾滂沱；虽油云之覆天，讵齐膏泽。将潜灵变其昼夜，岂屏翳一其阴晴。飘潇滴沥之音，凿落溟濛之状。浣尘襟之溷浊，盥俗耳之嗷嘈。曾无美于川游，乃维均乎禊事。何则？沿洄者必溯其源，就下者宜观其性。今之取尔，义实兼斯。山泉象蒙，视流波之回薄。远矣厓谷委迤；觉激水之推移。劳矣矧素交。醉元酒之情，清言郁猗兰之味。何必洛滨，觞羽泛泛，若随波之凫洧上秉蕑凄凄，藉生春之草。但翛然其有会，可率尔以命篇。体拟建安君，合陈留之作，序方曲水子，谢颜、王之文。冀或无逸。周诗有《怀，汉集》云耳。

括苍之泉天外矗，不云而雨雷惊陆。春流讵向石门
飞，有大龙湫小珠瀑。三岩瓯越三神山，群真窟宅聚
其间。中挂玉螭千百尺，凭虚吐溜开心颜。众芳可以
喻君子，无事蠲痾多受祉。寻源近出芙蓉城，观澜远
散桃花水。为怜蹩躠动经春，是处灵川解有神。投足
清泠须一濯，我欲蹑屐凌高旻。